***Монгол Улсын Их Хурлын 2012 оны намрын ээлжит чуулганы Аюулгүй байдал, гадаад бодлогын байнгын хорооны 02 дугаар сарын 08-ны өдөр /Лхагва гариг/-ийн хуралдаан 16 цаг 30 минутад Төрийн ордны “В” танхимд эхлэв***.

Улсын Их Хурлын гишүүн Н.Энхболд ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 21 гишүүнээс 11 гишүүн ирж, 52,3 хувийн ирцтэй байв. Үүнд:***

***Чөлөөтэй*:** Р.Амаржаргал,С.Батболд, Р.Гончигдорж, Л.Болд, Л.Гансүх

***Өвчтэй:*** С.Баяр, Х.Жекей, Х.Наранхүү, Ш.Сайхансамбуу, Д.Зоригт

**Нэг. Монгол Улсын 2012 оны төсвийн тухай хуульд нэмэлт, өөрчлөлт оруулах тухай, Нийгмийн даатгалын сангийн 2012 оны төсвийн тухай хуульд өөрчлөлт оруулах тухай хуулийн төслүүд /Хоёр дахь хэлэлцүүлэг/**

Хэлэлцэж буй асуудалтай холбогдуулан Сангийн яамны Хөрөнгө оруулалтын хэлтсийн дарга М.Батгэрэл, Орлогын хэлтсийн дарга Ж.Ганбат, Зарлагын хэлтсийн дарга Б.Нямаа, Хүний хөгжил сангийн ажлын албаны дарга Д.Хуягцогт, Улсын Их Хурлын Аюулгүй байдал, гадаад бодлогын байнгын хорооны зөвлөх Ц.Нямдорж, референт П.Туяа нар байлцав.

Уг асуудалтай холбогдуулан Улсын Их Хурлын гишүүдээс асуулт болон санал гараагүй.

**Н.Энхболд**: Монгол Улсын 2012 оны төсвийн тухай хуульд нэмэлт, өөрчлөлт оруулах тухай, Нийгмийн даатгалын сангийн 2012 оны төсвийн тухай хуульлд өөрчлөлт оруулах тухай хуулийн төслүүдийн хоёрдугаар хэлэлцүүлэг хийх саналыг дэмжиж байгаа гишүүд гараа өргөнө үү.

Зөвшөөрсөн:11

Татгалзсан : 0

Бүгд: 11

Гишүүдийн олонхийн саналаар дэмжигдлээ.

**Хоёр. Байнгын хорооны даргыг сонгох тухай**

Улсын Их Хурлын гишүүн Су.Батболд Байнгын хорооны даргад Энэбишийн Мөнх-Очирын нэрийг дэвшүүлэв.

Улсын Их Хурлын гишүүдээс нэр дэвшигчтэй холбогдуулан асуулт гараагүй.

Улсын Их Хурлын гишүүн Д.Одхүү санал хэлэв.

**Н.Энхболд**: Энэбишийн Мөнх-Очирыг Аюулгүй байдал, гадаад бодлогын байнгын хорооны даргаар нэр дэвшүүлэхийг дэмжиж байгаа гишүүд гараа өргөнө үү.

Зөвшөөрсөн:11

Татгалзсан : 0

Бүгд: 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Н.Ганбямба танилцуулахаар тогтов.

**Хуралдаан 16 цаг 45 минутад өндөрлөв.**

Тэмдэглэлтэй танилцсан:

АЮУЛГҮЙ БАЙДАЛ, ГАДААД БОДЛОГЫН

БАЙНГЫН ХОРООНЫ ДАРГА Я.БАТСУУРЬ

Тэмдэглэл хөтөлсөн:

ХУРАЛДААНЫ

ТЭМДЭГЛЭЛ ХӨТЛӨГЧ: Д.ЦЭНДСҮРЭН

**УЛСЫН ИХ ХУРЛЫН АЮУЛГҮЙ БАЙДАЛ ГАДААД БОДЛОГЫН**

**БАЙНГЫН ХОРООНЫ 2012 ОНЫ 02 ДУГААР САРЫН 08-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Н.Энхболд**: Ирц бүрдсэн тул Байнгын хорооны хуралдаанаа эхэлье. Өнөөдрийн хуралдаанаар хоёр асуудал хэлэлцэхээр төлөвлөсөн байгаа.

Монгол Улсын 2012 оны төсвийн тухай хуульд нэмэлт, өөрчлөлт оруулах тухай, Нийгмийн даатгалын сангийн 2012 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлэг явагдана. Байнгын хорооны даргыг сонгох тухай гэсэн ийм хоёр асуудал байгаа.

Хэлэлцэх асуудалтай холбоотой өөр саналтай гишүүд байна уу?

Алга байна. Хэлэлцэх асуудлаа баталъя.

11-9.

**Нэг. Монгол Улсын 2012 оны төсвийн тухай хуульд нэмэлт, өөрчлөлт оруулах тухай, Нийгмийн даатгалын сангийн 2012 оны төсвийн тухай хуульд өөрчлөлт оруулах тухай хуулийн төслүүд /Хоёр дахь хэлэлцүүлэг/**

Ажлын хэсэгт: Сангийн яамны Хөрөнгө оруулалтын хэлтсийн дарга Батгэрэл, Орлогын хэлтсийн дарга Ж.Ганбат, Зарлагын хэлтсийн дарга Б.Нямаа, Хүний хөгжил сангийн ажлын албаны дарга Д.Хуягцогт нар оролцож байна.

Хоёр дахь хэлэлцүүлэгтэй холбогдуулж асуух асуулттай гишүүд байна уу?

Алга байна.

Санал хэлэх гишүүд байна уу? Байхгүй байна.

Монгол Улсын 2012 оны төсвийн тухай хуульд нэмэлт, өөрчлөлт оруулах тухай, Нийгмийн даатгалын сангийн 2012 оны төсвийн тухай хуульлд өөрчлөлт оруулах тухай хуулийн төслүүдийн хоёрдугаар хэлэлцүүлэг хийх саналыг дэмжиж байгаа гишүүд гараа өргөнө үү.

11-11.Баярлалаа.

**Хоёр. Байнгын хорооны даргыг сонгох тухай**

Хуулиар Байнгын хороодын дарга нарын сонгуулийг жил болгон явуулж байх заалттай. Дээр нь тодруулга хийхэд, Байнгын хорооны даргыг улируулан сонгож байх бас ийм тодруулгууд бий. Хуулийн зохицуулалтууд. Ингээд Байнгын хороодын гишүүдийн дотроосоо нэр дэвшүүлж, олонхийнхоо саналаар Байнгын хорооны даргад нэр дэвшүүлж, түүнийг нь Улсын Их Хурлаар баталгаажуулдаг ийм хуулиудтай.

Ингээд санал гаргаж, үг хэлэх гишүүд байна уу? Батболд гишүүн

**Су.Батболд**: Байнгын хорооны гишүүдийн энэ өдрийн амгаланг айлтгая. Аюулгүй байдал, гадаад бодлогын байнгын хорооны даргад Улсын Их Хурлын гишүүн Энэбишийн Мөнх-Очирын нэрийг дэвшүүлж байна.

Энэбишийн Мөнх-Очирыг дэвшүүлэх асуудлыг МАН-ын бүлгийн хуралдаанаар хэлэлцэж дэмжсэн болно.

Асуудлыг хэлэлцэн шийдвэрлэж өгөхийг хүсье. Баярлалаа.

**Н.Энхболд**: Өөр үг хэлж, нэр дэвшүүлэх гишүүд байна уу?

Байхгүй байна.

Нэр дэвшүүлсэнтэй холбогдуулж асуух асуулттай гишүүн байна уу?

Алга байна.

Санал хэлэх гишүүн байна уу? Одхүү гишүүн

**Д.Одхүү**: Мөнх-Очир гишүүн нэр дэвшиж байгаа юм байна. Мэдээж сонгогдох байлгүй. Ер нь залуу хүн, парламентад залуу хүмүүсийг дэмжиж, дэвшүүлж, туршлага суулгаж явах нь угаасаа зөв. Би Мөнх-Очир гишүүнийг ерөнхийдөө нэлээн нуруутай улс төрч, ирээдүйд бүр цаашаа явна гэдэгт итгэлтэй байдаг. Нэг л юм байгаа. Манай Байнгын хороон дээр онцгой нэг юм байдаг нь юу вэ гэхээр Монгол Улсын Ерөнхийлөгчийн шууд зөвшилцөөн, оролцоо нэлээн их байдаг Байнгын хороо тийм ээ? Батлан хамгаалах салбар, Гадаад харилцааны салбар хоёрыг. Энэ утгаараа Байнгын хорооны даргын хувьд Ерөнхийлөгчтэй зөвшилцөх асуудал дээрээ энэ салбарууд дээр байгаа зэвсэгт хүчний ерөнхий командлагч, бас Монгол Улсын төрийн тэргүүний хувьд санал, бодлыг нь сонсож, бодлогын тодорхой асуудал дээр нь дэмжиж хамтран ажиллаарай гэж захих байна.

**Н.Энхболд**: Баярлалаа. Гишүүд үг хэлж дууслаа.

Санал хураалт явуулъя.

Энэбишийн Мөнх-Очирыг Аюулгүй байдал, гадаад бодлогын байнгын хорооны даргаар нэр дэвшүүлэхийг дэмжье гэсэн томъёоллоор санал хурааж байна. Гишүүдийг саналаа өгөхийг хүсье. Дэмжье.

11-11.

Байнгын хорооны гишүүдийн 100 хувийн саналаар Энэбишийн Мөнх-Очирыг Аюулгүй байдал, гадаад бодлогын байнгын хорооны даргад нэрийг нь дэвшүүлж, чуулганы нэгдсэн хуралдаанд оруулахаар болж байна.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Н.Ганбямба танилцуулахаар тогтов.

Хэлэлцэх асуудал дууслаа, гишүүддээ баярлалаа. Өнөөдөр Улсын Их Хурлын чуулганаар Байнгын хорооны бүрэлдэхүүнд өөрчлөлт оруулах тухай асуудал яригдаад, манай Аюулгүй байдал, гадаад бодлогын байнгын хорооны гишүүнээр ажиллаж байсан З.Энхболд гишүүн Төрийн байгуулалтын байнгын хороонд шилжсэн. Төрийн байгуулалтын байнгын хорооноос Одхүү гишүүн манай байнгын хороонд шинээр нэмэгдэж орж ирж байгаа. Ингээд бүрэлдэхүүнд маань ийм өөрчлөлт гарч байна. Энэ хугацаанд Аюулгүй байдал, гадаад бодлогын байнгын хорооны даргаар мэргэжлийн хүний хувьд, туршлагатай төрийн албан хаагчийн хувьд, улс төрчийн хувьд Байнгын хорооны даргын ажлыг хариуцлагатай сайн гүйцэтгэж ирсэн Батсуурь даргадаа Байнгын хорооны гишүүдийн нэрийн өмнөөс баяр хүргэж, цаашдын ажилд амжилт хүсье. /Алга ташив/.

Өнөөдрийн хуралдаан дууслаа, баярлалаа гишүүддээ.

**Хуралдаан 16 цаг 45 минутад өндөрлөв.**

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ: Д.ЦЭНДСҮРЭН